Campania electorală a primarului Lucian Daniel Stanciu Viziteu primește o grea și usturătoare lovitură politică și financiară. Biroul Electoral Județean Bacău a decis definitiv că toate materialele electorale conținând sloganul „Modernizăm Bacăul” trebuie înlăturate din spațiul public, campania fiind nelegală. Sloganul aparține Primăriei Bacău, care a cheltuit fonduri publice și a împânzit orașul cu panouri chiar și în locurile de joacă pentru copii, pentru ca, în campania electorală, primarul Lucian Daniel Stanciu Viziteu și USR (parte din ADU) să își pună pe toate materialele de propagandă aceeași sintagmă.
Campania ilegală a USR-ADU a fost contestată mai întâi de PER, însă decisivă a fost contestația PSD, respinsă inițial de Biroul Electoral de Circumscripție, dar admisă azi de BEJ.
PSD: „Viziteu, din dubla calitate de candidat si primar în funcție, folosește după bunul plac resursele Primăriei pentru a obține avantaje electorale”
Prin folosirea/atribuirea sloganului ,,Modernizăm Bacăul” imprimat pe afișele electorale ale candidatului din partea ADU la funcția de primar, Stanciu Viziteu Lucian – Daniel, se încalcă principiul integrității competiției politice și electorale (…), competitorul electoral în cauză asigurându-și un avantaj nepermis, în defavoarea celorlalți competitori, deoarece același slogan ( „Modernizăm Bacău”) apare inscripționat și pe panourile amplasate în majoritatea locurilor/spațiilor pe care Primăria municipiului Bacău le-a modernizat din bani publici.
Folosirea sloganului ,,Modernizăm Bacăul” de către candidatul la funcția de primar creează confuzie în rândul alegătorilor, în sensul asocierii tuturor acțiunilor intreprinse de către municipaliatea Bacău cu candidatura sa.
(…) Candidaţii care au deja funcţii publice pot folosi resursele financiare și materiale pe care le administrează strict în probleme legate de exercitarea funcţiei lor și nu în promovarea unui interes propriu, cum este în cazul de față, în sensul că acesta fiind deja într-o funcție publică a înțeles să se folosească de avantajele oferite de proiectele pe care le-a derulat din bani publici, promovând sloganul ,,Modernizăm Bacăul” pe propriile sale afișe electorale.
Este regretabil să constatăm faptul că dl Viziteu, din dubla calitate de candidat si primar în funcție folosește după bunul plac resursele primăriei pentru a obține avantaje electorale, o astfel de practică nelegală neputând trece neobservată și nesancționată.
– fragment din contestația PSD Bacău
Biroul electoral a decis azi că argumentele contestatorului sunt valide și a dat o dispoziție care clatină serios logistic și financiar campania lui Viziteu și a partidului USR.
„Dispune ca măsură administrativă înlăturarea tuturor materialelor electorale ce conțin sloganul «Modernizăm Bacăul», de către candidatul și formațiunea politică Alianța Drepta Unită”, se arată în decizia BEJ.
Bogdănel: Este o nouă probă de „Hoție La Primărie”!
PSD Bacău a reacționat prin vicepreședintele și fostul prefect Lucian Bogdănel. „Ceea ce face Viziteu de la începutul campaniei şi până în prezent este o nouă probă de Hoție La Primărie, întrucât pentru prima dată de la Revoluție încoace un candidat-primar în funcție foloseşte banii băcăuanilor şi funcționarii primăriei pentru propria sa campanie electorală”, a afirmat Bogdănel.
„O încălcare grosolană a legii! Dar lucrurile nu vor rămâne aşa, pentru că după 9 iunie vom verifica amănunțit modul în care Viziteu şi-a finanțat campania (…) din bani publici, precum şi felul în care zeci de funcționari publici au ales să nu fie în slujba băcăuanilor, ci în „solda” candidatului USR la primărie. Ştim că după 4 ani cu Viziteu primăria este plină ochi de penali în funcții publice, în frunte cu actualul primar, dar după 9 iunie vom începe curățenia generală şi vom deparazita Bacăul de toți dăunătorii de la USR aciuați în instituțiile municipalității”, a avertizat Lucian Bogdănel.
Am solicitat un punct de vedere de la Primăria Bacău. Îl vom publica atunci când îl vom avea.
Ziarul de Bacău a scris în repetate rânduri despre cum primarul Viziteu folosește pentru propagandă resursele instituției pe care o conduce. De exemplu, într-un clip video, se face trimitere la site-ul de campanie al lui Viziteu, modernizambacaul.ro (detalii AICI). De asemenea, în ultimii ani, angajați ai Primăriei au lucrat în timpul programului pentru pagina de Facebook personală a liderului USR Bacău (detalii AICI).
USR nu știe dacă va pune în aplicare decizia BEJ, pe care susține că nu a primit-o
UPDATE: USR a transmis Ziarului de Bacău faptul că „decizia reprezintă un abuz și un atac la democrație. Decizia interzice practic unui partid politic să folosească un slogan de bun simț care nu are nicio conotație negativă”.
„Sloganul „Modernizăm Bacăul” s-a născut din dorința noastră de a schimba în bine orașul în care trăim alături de părinții și copiii noștri. Nu este neapărat un slogan care ne aparține, este mai degrabă un slogan care întruchipează dorința tuturor băcăuanilor”, a mai transmis formațiunea condusă de Lucian Daniel Stanciu Viziteu.
USR nu a lămurit, la solicitarea Ziarului de Bacău, dacă a premeditat folosirea sloganului în campania electorală și de ce municipalitatea a folosit resurse publice pentru sloganul candidatului USR. De asemenea, formațiunea membră a alianței ADU nu a precizat dacă va pune în aplicare decizia BEJ, susținând că nu a primit documentul.
Vom reveni.